b'\n_START_ARTICLE_\nIrma Grese\n_START_SECTION_\nInf\xc3\xa0ncia i fam\xc3\xadlia\n_START_PARAGRAPH_\nIrma Grese era filla de Berta Grese i Alfred Grese, tercera dels cinc fills del matrimoni (tres noies i dos nois). L\'any 1936, la seva mare es va su\xc3\xafcidar bevent \xc3\xa0cid clorh\xc3\xaddric despr\xc3\xa9s de descobrir que el seu marit Alfred havia tingut una aventura amb la filla del propietari d\'un pub local. L\'historiador Peter Vronsky va especular que Alfred Grese podria haver-se unir al Partit Nazi en 1937 i que es va tornar a casar en 1939._NEWLINE_Helene Grese, germana d\'Irma, va declarar al judici que a l\'escola prim\xc3\xa0ria, quan "les noies es barallaven i lluitaven, Irma no va tenir mai la valentia de lluitar, sin\xc3\xb3 que fugia". Irma va deixar l\'escola en 1938 a 14 anys, degut probablement a una certa manca d\'aptitud escolar, a l\'assetjament per part dels companys, i a un inter\xc3\xa8s fan\xc3\xa0tic per la Lliga de les noies alemanyes (Bund Deutscher M\xc3\xa4del), l\'organitzaci\xc3\xb3 juvenil femenina nazi, desaprovada pel seu pare. Va tenir alguns treballs puntuals, com ara d\'ajudant d\'infermera durant dos anys a un sanatori de les SS i va intentar, sense \xc3\xa8xit, d\'obtenir el t\xc3\xadtol d\'infermera.\n_START_SECTION_\nGuardiana a camps de concentraci\xc3\xb3\n_START_PARAGRAPH_\nDurant l\'adolesc\xc3\xa8ncia, Irma es va dedicar a la causa nazi i va estudiar per titular-se com a infermera, per\xc3\xb2 despr\xc3\xa9s d\'una s\xc3\xa8rie de fracassos va deixar de banda els estudis i va continuar interessada en les Joventuts Hitlerianes i la Lliga de les noies alemanyes. A divuit anys es va traslladar al camp base de concentraci\xc3\xb3 femen\xc3\xad de les Ajudants Femenines de les SS, situat a prop de Ravensbr\xc3\xbcck. Despr\xc3\xa9s de la seva formaci\xc3\xb3 es va oferir a treballar a Ravensbr\xc3\xbcck, on va superar les expectatives dels seus supervisors a causa de la seva brutalitat i la devoci\xc3\xb3 \xc3\xadntegra a la causa. Era tot el que el partit nazi desitjava, alg\xc3\xba que estigu\xc3\xa9s cegament dedicat, per la qual cosa aviat va ascendir a un lloc de vigil\xc3\xa0ncia al camp d\'Auschwitz-Birkenau. Des de mitjans de 1942 va ser una Aufseherin (guardiana) a Ravensbr\xc3\xbcck, i al mar\xc3\xa7 de 1943 es va traslladar a Auschwitz-Birkenau. En la segona meitat de 1944 va ser ascendida a Rapportf\xc3\xbchrerin, el segon rang m\xc3\xa9s alt a qu\xc3\xa8 podien optar les dones KZ-wardens. En aquesta funci\xc3\xb3 va participar en la selecci\xc3\xb3 de presos per a les cambres de gas._NEWLINE_Un cop en aquest c\xc3\xa0rrec, Grese va guanyar r\xc3\xa0pidament una reputaci\xc3\xb3 de s\xc3\xa0dica sense moral. Va ser considerada com una nimf\xc3\xb2mana que mantenia relacions sexuals tant amb guardians de les SS com amb presoners \xe2\x80\x94aquests per la for\xc3\xa7a. Va subornar noies jueves joves perqu\xc3\xa8 vigilessin mentre violava altres interns i, segons la metgessa reclosa Giselle Perl, Grese "gaudia violant dones joves ben desenvolupades de pits... Grese va tenir un despertar sexual quan va veure dones que patien". La seva viol\xc3\xa8ncia va ser psicol\xc3\xb2gica, sexual, i gaireb\xc3\xa9 inhumana. A principis de 1945, Grese, va acompanyar el transport d\'evacuaci\xc3\xb3 de presoners d\'Auschwitz a Ravensbr\xc3\xbcck. El mar\xc3\xa7 de 1945, va passar a Bergen-Belsen, juntament amb un gran nombre de presoners de Ravensbr\xc3\xbcck. Grese va ser capturada per les tropes brit\xc3\xa0niques el 17 d\'abril de 1945, juntament amb altres membres de les SS que no van fugir._NEWLINE_Grese va inspirar un odi virulent en la presonera Olga Lengyel, qui va escriure a les seves mem\xc3\xb2ries Cinc Xemeneies que les seleccions de dones del camp van ser realitzades per les SS Aufseherin Elisabeth Hasse i Irma Grese. Aquesta \xc3\xbaltima es mostrava visiblement satisfeta pel terror que la seva pres\xc3\xa8ncia inspirava en les dones. Grese acostumava a seleccionar no nom\xc3\xa9s les malaltes, les febles, sin\xc3\xb3 qualsevol dona que hagu\xc3\xa9s conservat vestigis de la seva antiga bellesa. Lengyel va dir que Grese tenia diversos amants entre les SS del camp de concentraci\xc3\xb3, incloent-hi Josef Mengele. Despr\xc3\xa9s de quedar-se embarassada, Grese va obligar un cirurgi\xc3\xa0 intern a practicar-li un avortament \xe2\x80\x94aleshores il\xc2\xb7legal\xe2\x80\x94, i li va revelar que planificava una carrera com a actriu de cinema despr\xc3\xa9s de la guerra. Lengyel creia que el seu meticul\xc3\xb3s empolainament i la roba feta a mida que vestia, juntament amb un \xc3\xbas excessiu de perfum, formaven part, per contrast, d\'un acte deliberat de sadisme envers les dones presoneres.\n_START_SECTION_\nJudici per crims de guerra\n_START_PARAGRAPH_\nGrese va ser una les quaranta-cinc persones acusades de crims de guerra al Proc\xc3\xa9s de Bergen-Belsen. Va formar part del primer grup a ser jutjat (17 de setembre \xe2\x80\x93 17 de novembre de 1945) i la va representar el major L. Cranfield. El judici es va fer a L\xc3\xbcneburg sota les lleis militars brit\xc3\xa0niques basades en acusacions derivades de la Convenci\xc3\xb3 de Ginebra de 1929 sobre el tractament de presoners. Les acusacions contra ella es van centrar en els maltractaments i els assassinats dels empresonats en camps de concentraci\xc3\xb3. Alguns supervivents van donar una informaci\xc3\xb3 detallada, testimoniant assassinats, tortures i altres crueltats, especialment amb dones, comesos per Grese durant els seus anys a Auschwitz i Bergen-Belsen. Van declarar actes de sadisme, pallisses i tiroteigs arbitraris contra presoners, atacs als presoners amb gossos entrenats de les SS, i la selecci\xc3\xb3 de presos per a les cambres de gas. Es va informar que Grese feia servir habitualment botes pesades i que portava un fuet i una pistola. Els testimonis van declarar que gaudia utilitzant m\xc3\xa8todes f\xc3\xadsics i psicol\xc3\xb2gics per a torturar presoners del camp i tamb\xc3\xa9 gaudia en disparar contra presoners a sang freda. Tamb\xc3\xa9 van afirmar que mossegava dones i que fustigava presoners amb un fuet trenat._NEWLINE_Sota observaci\xc3\xb3 directa, Irma Grese va declarar:_NEWLINE_Vaig n\xc3\xa9ixer el 7 d\'octubre de 1923. El 1938 vaig deixar l\'escola prim\xc3\xa0ria i vaig treballar durant sis mesos en treballs agraris a una granja, i despr\xc3\xa9s a una botiga en Lychen durant sis mesos. Quan tenia 15 anys vaig anar a un hospital a Hohenlychen, i hi vaig estar dos anys. Vaig provar de ser infermera, per\xc3\xb2 a la Borsa de Treball no m\'ho van permetre i em van enviar a treballar a una formatgeria de F\xc3\xbcrstenberg. Al juliol de 1942 vaig intentar tornar a ser infermera, per\xc3\xb2 la Borsa de Treball em va enviar al Camp de Concentraci\xc3\xb3 de Ravensbr\xc3\xbcck, tot i que vaig protestar la decisi\xc3\xb3. M\'hi vaig quedar fins al mar\xc3\xa7 de 1943, quan vaig anar al Camp de Birkenau d\'Auschwitz. Hi vaig romandre fins al gener de 1945._NEWLINE_Durant el judici, la premsa acreditada va anomenar Grese "la b\xc3\xa8stia bella", a difer\xc3\xa8ncia del comandant Josef Kramer que ser anomenat "la b\xc3\xa8stia de Belsen". Tot i que els c\xc3\xa0rrecs en contra d\'algunes de les altres dones guardianes (un total de 16 van ser jutjades) van ser tan greus com els que es van presentar en contra d\'ella, nom\xc3\xa9s van ser tres les dones guardianes sentenciades a mort, entre les quals Grese, que va ser condemnada, despr\xc3\xa9s de 53 dies de judici, a la forca._NEWLINE_Que una dona no nom\xc3\xa9s particip\xc3\xa9s en els fets sin\xc3\xb3 que a m\xc3\xa9s trob\xc3\xa9s plaer en la comissi\xc3\xb3 dels crims va ser considerat una anomalia, i va captar l\'inter\xc3\xa8s mundial. La societat veia les dones de l\'\xc3\xa8poca com a "t\xc3\xadpicament menys violentes", i si havien de cometre algun crim, aquest normalment seria de "naturalesa dom\xc3\xa8stica". En canvi, els que Grese va perpetrar s\'allunyaven molt d\'aquestes consideracions. Els va cometre molt sovint per voluntat pr\xc3\xb2pia, sense seguir dictats espec\xc3\xadfics de les SS, quedant demostrat que no era simplement una fan\xc3\xa0tica que acatava ordres cegament, sin\xc3\xb3 una persona amb clares tend\xc3\xa8ncies s\xc3\xa0diques.\n_START_SECTION_\nExecuci\xc3\xb3\n_START_PARAGRAPH_\nGrese i dues treballadores m\xc3\xa9s del camp de concentraci\xc3\xb3, Johanna Goebbels i Elisabeth Volkenrath, van ser condemnades a mort, juntament amb vuit homes, pels crims comesos a Auschwitz i Belsen. Quan es van llegir els veredictes, Grese va ser l\'\xc3\xbanic presoner que va romandre desafiant. El seu posterior recurs va ser desestimat._NEWLINE_La nit abans de l\'execuci\xc3\xb3, Grese va cantar himnes Nazi amb Johanna Goebbels fins a altes hores de la matinada. El dijous 13 de desembre de 1945, a la pres\xc3\xb3 d\'Hamel\xc3\xadn, Grese va ser portada a la forca. Les dones van ser executades de forma a\xc3\xafllada i despr\xc3\xa9s els homes en parelles. El Sergent\xc2\xa0 Major O\'Neill va assistir el botx\xc3\xad brit\xc3\xa0nic, Albert Pierrepoint:_NEWLINE_Vam pujar les escales a les cel\xc2\xb7les on esperaven els condemnats. Un oficial alemany va obrir la porta que duia al passad\xc3\xads i vam presentar la fila de cara a la cambra d\'execuci\xc3\xb3. Vaig entrar al passad\xc3\xads: "Irma Grese", vaig cridar._NEWLINE__NEWLINE_Va sortir l\'Irma Grese. La cel\xc2\xb7la era massa petita per poder jo entrar-hi, i vaig haver d\'esperar-la al passad\xc3\xads. "Segueixi\'m" vaig dir en angl\xc3\xa8s, i O\'Neil va repetir l\'ordre en alemany. A les 9.34 del mat\xc3\xad va entrar a la cambra d\'execuci\xc3\xb3, va mirar un moment els funcionaris que hi havia, despr\xc3\xa9s va caminar al centre de la trampa, on jo havia fet una marca amb guix. Es va situar a la marca molt fermament, i quan li vaig posar la c\xc3\xb2fia sobre el cap va dir amb una veu l\xc3\xa0nguida: "Schnell" (r\xc3\xa0pid). En obrir-se la trampa va caure a la fossa, i el metge em va seguir dins la fossa i va declarar que havia mort. Despr\xc3\xa9s de vint minuts, el cos va ser retirat i situat en un ta\xc3\xbct a punt per a la sepultura.\n_START_SECTION_\nDramatitzacions\n_START_PARAGRAPH_\nAngel: A Nightmare in Two Acts (\xc3\x80ngel: Un Malson en Dos Actes) \xc3\xa9s un drama de Jo Davidsmeyer basada en la vida i l\'execuci\xc3\xb3 d\'Irma Grese i de la supervivent de l\'holocaust Olga Lengyel._NEWLINE_La figura d\'Irma Grese ha aparegut com a car\xc3\xa0cter secundari a dues pel\xc2\xb7l\xc3\xadcules: Pierrepoint, que en retrata l\'execuci\xc3\xb3 seguint el Judici Belsen per crims de guerra, i Out of The Ashes (Fora de les cendres). En ambdues pel\xc2\xb7l\xc3\xadcules figuren altres guardianes femenines en rols menys importants. Tamb\xc3\xa9 \xc3\xa9s breument retratada a la s\xc3\xa8rie documental Auschwitz: The Nazis and \'The Final Solution\' ( Auschwitz: els nazis i la "soluci\xc3\xb3 final")._NEWLINE_Tamb\xc3\xa9 va ser una de les inspiracions per al gui\xc3\xb3 de la pel\xc2\xb7l\xc3\xadcula Ilsa, She Wolf of The SS._NEWLINE_Grese tamb\xc3\xa9 surt com a personatge en la novel\xc2\xb7la The Zone of Interest de Martin Amis, en la qual alg\xc3\xba diu d\'ella que \xc3\xa9s coneguda com la "bella b\xc3\xa8stia".'